

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ERNESTO JASAIČIO PETICIJOS**

2021 m. rugsėjo 15 d.

Vilnius

Lietuvos Respublikos Seimo Peticijų komisija 2021 m. rugsėjo 15 d. posėdyje iš esmės išnagrinėjo Ernesto Jasaičio peticijoje pateiktą pasiūlymą Lietuvos Respublikos gyventojų registre kaupiamus duomenis apie asmens gyvenamąją vietą papildyti pašto kodu, ir priėmė sprendimą šį pasiūlymą tenkinti.

Pareiškėjo teigimu, pateikti peticiją paskatino siekis padaryti efektyvesnį pašto korespondencijos siuntimą Lietuvos Respublikos gyventojams jų gyvenamosios vietos adresu, sumažinti valstybės institucijų ir kitų asmenų pašto korespondencijos parengimo išlaidas, sumažinti patiriamus nuostolius dėl nepristatytų pašto siuntų, geriau suintegruoti Gyventojų registrą su AB Lietuvos pašto informacinėmis sistemomis.

Pažymėtina, kad gyvenamosios vietos sąvoka, apibrėžta Lietuvos Respublikos civilinio kodekso 2.12 straipsnyje, suprantama kaip fizinio asmens nuolatinė gyvenamoji vieta, reiškianti asmens teisinį santykį su valstybe ar jos teritorijos dalimi, yra toje valstybėje ar jos teritorijos dalyje, kurioje jis nuolat ar daugiausia gyvena, laikydamas tą valstybę ar jos teritorijos dalį savo asmeninių, socialinių ir ekonominių interesų buvimo vieta. Konkretų gyvenamąją vietą apibūdinančių duomenų, tvarkomų Gyventojų registre, paskirtį ir apimtį nustato Lietuvos Respublikos gyvenamosios vietos deklaravimo įstatymas.

Gyvenamosios vietos deklaravimo duomenys yra sudedamoji informacijos apie Lietuvos Respublikoje gyvenančius asmenis dalis (Gyvenamosios vietos deklaravimo įstatymo 7 straipsnio 1 dalis). Gyvenamosios vietos adresas – adresas, kurį sudaro šie duomenys: savivaldybės pavadinimas, seniūnijos pavadinimas (išskyrus miestuose esančias seniūnijas), gyvenamosios vietovės pavadinimas, gatvės pavadinimas, pastato numeris gatvėje arba gyvenamojoje vietovėje, pastato pavadinimas (jeigu suteiktas tuo adresu esančiam adreso objektui), korpuso numeris (jeigu suteiktas), patalpos numeris pastate ar korpuse (Gyvenamosios vietos deklaravimo įstatymo 2 straipsnio 3 dalis). Gyventojų registrui gyvenamosios vietos deklaravimo duomenis teikia deklaravimo įstaigos, teisės aktų nustatyta tvarka atliekančios gyvenamosios vietos deklaravimo funkcijas (Lietuvos Respublikos gyventojų registro nuostatų, patvirtintų Lietuvos Respublikos Vyriausybės 2014 m. gruodžio 23 d. nutarimu Nr. 1495 „Dėl Lietuvos Respublikos gyventojų registro nuostatų patvirtinimo“, (toliau – Nuostatai) 18.2 punktas). Gyvenamąją vietą Lietuvos Respublikos piliečiai gali deklaruoti ir elektroniniu būdu (Gyvenamosios vietos deklaravimo taisyklių, patvirtintų valstybės įmonės Registrų centro direktoriaus 2018 m. sausio 15 d. įsakymu Nr. V-24 „Dėl Gyvenamosios vietos deklaravimo taisyklių patvirtinimo“ (toliau – Taisyklės) 99 punktas).

Vadovaujantis Gyvenamosios vietos deklaravimo įstatymo 7 straipsnio 2 dalimi ir Taisyklėmis, deklaruodamas gyvenamąją vietą asmuo turi nurodyti gyvenamosios vietos adresą, tačiau pašto kodas nėra nurodomas. Deklaruojamos gyvenamosios vietos adresą asmuo nurodo pagal galiojantį Lietuvos Respublikos administracinį teritorinį suskirstymą. Asmuo įrašo savivaldybės pavadinimą, seniūnijos pavadinimą, miestelio, kaimo ar viensėdžio pavadinimą, gatvės pavadinimą, namo, korpuso, buto ar kitos gyvenamosios patalpos numerį. Deklaruojant gyvenamąją vietą mieste turi būti nurodomi miesto ir gatvės pavadinimai, namo, korpuso (jei yra) bei buto (jei yra) numeriai (Taisyklių 32 punktas). Deklaruojamai gyvenamajai vietai identifikuoti naudojami Lietuvos Respublikos adresų registro duomenys (Taisyklių 57 punktas). Atitinkamai Gyventojų registre nėra kaupiamas duomuo – pašto kodas, o Gyventojų registras turi sąsajas su Adresų registru.

Pašto kodo kaupimo ir teikimo į/iš Gyventojų registro funkcionalumui įgyvendinti reikėtų atlikti tiek Gyventojų registro duomenų bazės pakeitimus, tiek Metrikacijos ir gyvenamosios vietos deklaravimo informacinės sistemos, Gyventojų registro duomenų teikimo funkcionalumo ir sąsajos su Adresų registru pakeitimus. Preliminariais skaičiavimais tokių darbų vertė galėtų siekti 100 tūkst. eurų (be PVM), darbai galėtų būti įgyvendinti per 24 mėn. nuo teisės aktų pakeitimų ir viešojo pirkimo procedūrų inicijavimo.

Minėti pakeitimai, siekiant išplėsti Gyventojų registre kaupiamų gyvenamąją vietą apibūdinančių duomenų apimtį, nurodant ir pašto kodą, galėtų būti pradėti įgyvendinti tik priėmus Gyvenamosios vietos deklaravimo įstatymo pakeitimus.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo rudens sesijos darbotvarkę Seimo nutarimo „Dėl Ernesto Jasaičio peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt